Рали Португалия: Ожие зададе темпото в шейкдауна | auto motor und sport
Рали Португалия: Ожие зададе темпото в шейкдауна
3 Снимки Французинът записа най-добър резултат в теста преди суперспециалния етап в Алгарве тази вечер. Младият пилот на Citroen Junior Себастиен Ожие беше най-бърз в днешния шейкдаун преди рали „Португалия“, шести кръг от Световния шампионат (WRC).
Французинът премина дългото 5.03 км макадамово трасе за 3:05.0 мин., а най-близкият му конкурент Петер Солберг с частния си Citroen C4 WRC остана на 1.3 сек. зад него.
„Зная, че резултатите от шейкдауна не са важни за истинското състезание, но е добре за увереността ми да бъда най-бързият днес", коментира Ожие. "Автомобилът е много добър, както обикновено и въпреки че изпробвахме няколко различни настройки, завършихме деня със стандартните“.
„Трасето е хлъзгаво и имаше много за чистене по пътя, предполагам повече отколкото в същинските етапи. Бях с 16 сек. по-бърз в четвъртото си минаване на шейкдауна спрямо първото, а това е разлика от над секунда за километър“, допълни французинът, който в последното рали „Нова Зеландия“ остана на крачка от първата си победа.
Световният шампион Себастиен Льоб със заводския Citroen C4 WRC зае третата позиция в шейкдауна, като остана на 2.3 сек. зад по-младия си сънародник.
„Беше предизвикателна отсечка, може би най-трудната в цялото рали. Настилката е ронлива и износваща гумите също както в реалните етапи, но маршрутът е много бърз и тесен. Опитахме някои малки промени по окачването, но нищо сериозно и значимо. Всичко днес беше наред“, заяви носителят на шест титли във WRC .
Рали „Португалия“ стартира тази вечер със суперспециалния етап на стадиона в Алгарве.